उन्होंने बताया कि कुमाऊं में होली और रामलीला की शुरुआत तो शास्त्रीय तरीके से हुई लेकिन यह शीघ्र ही लोक में गुंथ गयी. शास्त्रीय ज्ञान का ज्ञान न होने पर भी समूह शिक्षा से आम जन इसे अपना सकते हैं. इसलिए ठेठ गांवों में भी एक बड़े समूह को राग में आलाप करते हैं और लोकताल में थिरकते देखा जा सकता है. होली और रामलीला की लंबी परंपरा स्थापित होने की वजह से अब आम जन को भी रागों के नाम, गायन का समय, तालों की जानकारी रहती है. अल्मोड़ा नगर के संगीतप्रेमियों से शास्त्रीय संगीत और लोक संगीत के मिश्रण को लेकर भांति-भांति के प्रयोग किये. बाद में अन्य क्षेत्रों में भी लोगों ने इस तरह के प्रयोग किये. कुमाउंनी शैली की होली गायन का इतिहास दो शदी के भी अधिक पुराना है.